# Rector de la Universitat Autònoma de Barcelona

El rector o rectora de la Universitat Autònoma de Barcelona és la màxima autoritat acadèmica de la Universitat Autònoma de Barcelona i la representa legal i institucionalment. Exerceix la direcció, govern i gestió de la universitat així com desenvolupa les línies d'actuació aprovades pels òrgans col·legiats corresponents i n'executa els acords. A més, presideix el Claustre, el Consell de Govern, l'Equip de Govern, la Junta Consultiva i la Fundació Universitat Autònoma de Barcelona. L'actual rector és el catedràtic d’enginyeria química Javier Lafuente.

## Elecció

El rector és elegit per la comunitat universitària, mitjançant elecció directa i sufragi universal lliure i secret, entre els catedràtics funcionaris en actiu de la Universitat i és nomenat pel Govern de la Generalitat de Catalunya, segons l'article 79.5 de la Llei 1/2003, de 19 de febrer, d'universitats de Catalunya. El vot és ponderat d'acord amb els percentatges que corresponen a cada sector en el Claustre: professorat doctor dels cossos docents universitaris (51%), resta del personal acadèmic i del personal investigador en formació que exerceixi funcions de docència (9%.), estudiants de grau i postgrau (30%) i personal d'administració i serveis (10%).
Es proclama rector, en primera volta, el candidat que obtingui més de la meitat dels vots a candidatures vàlidament emesos aplicant les corresponents ponderacions. Si cap candidat els assoleix, es procedeix a una segona votació a la qual només podran concórrer els dos candidats que han obtingut més vots a la primera volta. En la segona volta es proclama el candidat que obtingui la majoria simple de vots, atenent aquelles mateixes ponderacions.
La durada del seu mandat és de quatre anys i només és renovable per un únic mandat consecutiu. En cas d'absència o malaltia, és substituït per un vicerector.

## Funcions

Les competències del rector segons els Estatuts de la Universitat Autònoma de Barcelona són:
* Dirigir, coordinar i supervisar les activitats de la Universitat.
* Representar la Universitat institucionalment, judicialment i administrativament i en qualsevol tipus de negocis i actes jurídics.
* Presidir els actes institucionals de la Universitat a què assisteixi.
* Convocar, presidir i dirigir les deliberacions del Claustre, del Consell de Govern, de l'Equip de Govern i de la Junta Consultiva, i presidir la resta d'òrgans de la Universitat als quals assisteix, excepte el Consell Social.
* Designar i nomenar els vicerectors, el secretari general i el gerent de la Universitat.
* Designar i nomenar delegats o adjunts per a exercir competències específiques de suport a la tasca de l'Equip de Govern.
* Nomenar els càrrecs acadèmics i el personal al servei de la Universitat.
* Nomenar els quinze membres de la comunitat universitària que formen part com a membres designats del Consell de Govern i convocar les eleccions per a escollir els representants dels degans, directors d'escola, directors de departament i/o directors d'institut que han de formar part del Consell de Govern.
* Proposar els setze membres de la Junta Consultiva que han de ser designats pel Consell de Govern.
* Convocar els concursos i oposicions per a les places vacants de tot el personal de la Universitat d'acord amb els presents Estatuts.
* Nomenar els membres de les comissions de selecció de personal acadèmic i del personal d'administració i serveis, funcionari i laboral, d'acord amb els presents Estatuts, així com els membres de la Comissió de Reclamacions.
* Resoldre els recursos que siguin de la seva competència.
* Subscriure els contractes i convenis que subscrigui la Universitat.
* Adoptar les decisions relatives a les situacions administratives i règim disciplinari respecte al personal acadèmic i al d'administració i serveis i règim disciplinari dels estudiants.
* Aprovar les modificacions del pressupost quan la competència no correspongui al Consell Social.
* Autoritzar la despesa i ordenar els pagaments en execució del pressupost.
* Autoritzar els actes extraordinaris que s'hagin de celebrar dins del campus.
* Concedir permisos i anys sabàtics al personal acadèmic, de conformitat amb els criteris establerts pel Consell de Govern.
* Expedir títols i diplomes.
* Assumir les competències que puguin atribuir-li la legislació vigent o els presents Estatuts.

## Llista de rectors/es

Informació actualitzada per un bot. Els canvis manuals es perdran quan s'actualitzi!
| Número | Nom | Inici del mandat | Fi del mandat |
| 1 | Vicent Villar i Palasí | 27-08-1970 | 28-07-1973 |
| 2 | Vicent Gandia Gomar | 28-07-1973 | 13-09-1975 |
| 3 | Josep Cabré i Piera | 13-09-1975 | 07-05-1976 |
| 4 | Josep Laporte i Salas | 07-05-1976 | 25-01-1980 |
| 5 | Ramon Pascual de Sans (ad interim) | 25-01-1980 | 28-03-1980 |
| 6 | Antoni Serra i Ramoneda | 28-03-1980 | 18-04-1985 |
| 7 | Càndid Genovard Rosselló (ad interim) | 18-04-1985 | 13-02-1986 |
| 8 | Ramon Pascual de Sans | 13-02-1986 | 20-03-1990 |
| 9 | Josep Maria Vallès i Casadevall | 20-03-1990 | 25-03-1994 |
| 10 | Carles Solà i Ferrando | 25-03-1994 | 21-03-2002 |
| 11 | Lluís Ferrer i Caubet | 21-03-2002 | 14-01-2009 |
| 12 | Ana Ripoll Aracil | 14-01-2009 | 22-06-2012 |
| 13 | Ferran Sancho Pifarré | 22-06-2012 | 06-06-2016 |
| 14 | Margarita Arboix Arzo | 06-06-2016 | 28-10-2020 |
| 15 | Francisco Javier Lafuente Sancho | 10-11-2020 | |

## Referències

* 1 2 3 4 Universitat Autònoma de Barcelona, 2004, p. 29.
* ↑ Mas, Clàudia. «L'enginyer químic Javier Lafuente, nou rector de la UAB». El diari digital de Sabadell – iSabadell, 29-10-2020. [Consulta: 16 març 2021].
* ↑ «Llei 1/2003, de 19 de febrer, d'universitats de Catalunya». Portal Jurídic de Catalunya, 2003. [Consulta: 5 juliol 2018].
* ↑ Catalunya. Generalitat, 2003.

## Bibliografia

* Catalunya. Generalitat. Decret 237/2003, de 8 d'octubre, pel qual s'aproven els Estatuts de la Universitat Autònoma de Barcelona.. Barcelona: Generalitat de Catalunya, 2003 [Consulta: 5 juliol 2018].
* Universitat Autònoma de Barcelona. Estatuts de la Universitat Autònoma de Barcelona : aprovats pel Claustre General en la sessió de 22 de maig de 2003 i publicats al DOGC el 22 d'octubre de 2003 (Decret 237/2003, de 8 d'octubre) ( PDF). Bellaterra: Vicerectorat de Relacions Institucionals i Secretaria General, 2004 [Consulta: 5 juliol 2018].